b"\n_START_ARTICLE_\nJoan Smith Sinnot\n_START_SECTION_\nBiografia\n_START_PARAGRAPH_\nEl 1799 tenia la graduaci\xc3\xb3 de brigadier de l'Armada. Aquest mateix any 1799 va ser nomenat director de les obres d'ampliaci\xc3\xb3 del Port de Tarragona, tot i que no prengu\xc3\xa9 possessi\xc3\xb3 del seu c\xc3\xa0rrec fins uns dies m\xc3\xa9s tard. El seu projecte seguia la proposta inicial de Juan Ruiz de Apodaca, encara que modificada i ampliada._NEWLINE_Smith va ser l'art\xc3\xadfex de la visita del rei Carles IV a la ciutat de Tarragona el mes de novembre de l'any 1801. Va ser tamb\xc3\xa9 qui va negociar amb l'arquebisbe Mon i Velarde la construcci\xc3\xb3 d'una canonada per portar aigua al port i subministrar-ne als vaixells. _NEWLINE_A m\xc3\xa9s, va ser el promotor i el dissenyador de la Nova Poblaci\xc3\xb3 de la Marina a la Part Baixa de la ciutat  de Tarragona i de les fortificacions que l'havien de protegir. _NEWLINE_Fou tamb\xc3\xa9 un dels fundadors de l'Escola de N\xc3\xa0utica de Tarragona i el responsable d'haver-hi introdu\xc3\xaft la vacuna contra la varicel\xc2\xb7la._NEWLINE_L'any 1807, Smith va ser ascendit a Cap d'Esquadra de l'Armada, c\xc3\xa0rrec que li comport\xc3\xa0 el seu trasllat a Cartagena per desenvolupar la nova tasca a la Comand\xc3\xa0ncia d'Enginyers d'aquell departament. Un any despr\xc3\xa9s, el mes de maig de 1808, va ser nomenat governador inter\xc3\xad de Tarragona, i el mes d'agost, corregidor. Va prendre possessi\xc3\xb3 del c\xc3\xa0rrec el 23 d'octubre, fins a la seva mort el 17 de mar\xc3\xa7 del 1809, a causa d'una malaltia infecciosa._NEWLINE_Va ser enterrat al cementiri de la ciutat de Tarragona, la construcci\xc3\xb3 del qual tamb\xc3\xa9 havia promogut. L'any 1993, l'Autoritat Portu\xc3\xa0ria de Tarragona, tingu\xc3\xa9 cura de traslladar les seves restes a un mausoleu constru\xc3\xaft per l'arquitecte Josep Maria Mil\xc3\xa0 Rovira, amb la l\xc3\xa0pida de la seva antiga sepultura, que cont\xc3\xa9 aquesta inscripci\xc3\xb3: \xe2\x80\x9cIL. D. JOAN SMITH, MILITUM. TRIBUNO ARTIFIALIS PORTUS TARRAC. DIREC.\xe2\x80\x9c A la cara posterior del monument s'hi va col\xc2\xb7locar un baix relleu obra de l'escultor tarragon\xc3\xad Bruno Gallart, on apareix la ciutat i el port en \xc3\xa8poca de l'enginyer Smith._NEWLINE_Tarragona t\xc3\xa9 tamb\xc3\xa9 un carrer al seu nom a la Part Baixa de la ciutat i el seu bust s'erigeix al capdamunt de la fa\xc3\xa7ana de l'Ajuntament."